ลุ้นซีไอเอ็มบีกรุ๊ปอนุมัติซื้อกิจการ
‘สุภัค’เผยต้นปีหน้าสรุปแผนถ้าไม่ควบรวมจะขยายกิจการ
22 ธ.ค. 2554

‘สุภัค’เผยต้นปีหน้าสรุปแผนถ้าไม่ควบรวมจะขยายกิจการ
ซีไอเอ็มบี ไทย รอลุ้นธนาคารแม่กำหนดยุทธศาสตร์แผนธุรกิจว่าจะขยายกิจการ หรือซื้อกิจการเพิ่ม ชัดเจน ม.ค.-ก.พ. ปีหน้า
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า ขณะนี้ธนาคารอยู่ระหว่างรอฟังข้อสรุปแผนการขยายธุรกิจในปีหน้าจากธนาคารแม่ในมาเลเซีย 
นายสุภัค กล่าวว่า แผนธุรกิจมีความเป็นไปได้ 2 รูปแบบ คือการขยายธุรกิจและสาขาด้วยตัวเองที่จะเน้นการเป็นธนาคารสำหรับคนเมืองควบคู่การบริการธุรกรรมอิเล็กทรอนิกส์ อีกรูปแบบหนึ่งคือการขยายธุรกิจโดยการควบรวมกับสถาบันการเงินอื่นในประเทศ 
นายสุภัค คาดว่า แผนทั้งหมดนี้น่าจะมีความชัดเจนออกมาได้ภายในเดือน ม.ค.ก.พ. 2555
นอกจากแผนการขยายธุรกิจในไทยแล้ว ทางกลุ่มซีไอเอ็มบียังมีแผนเข้าซื้อกิจการในฟิลิปปินส์ และมีแผนยกระดับธุรกิจบริษัทหลักทรัพย์ในเวียดนามขึ้นเป็นธนาคารพาณิชย์ ด้วย ขณะที่พม่าก็เป็นที่สนใจหากมีการเปิดเสรี
“ทางกรุ๊ปให้ความสำคัญกับธุรกิจในไทยมากพอสมควร เพราะเรามีตลาดใหญ่เป็นอันดับ 3 ในเอเชีย ซึ่งเขากำลังอยู่ระหว่างพิจารณาว่า จะขยายธุรกิจในรูปแบบใด เพราะตอนนี้เรามีสาขาเพียง 150 แห่ง เทียบกับธนาคารขนาดใหญ่ที่มี 800-1,000 สาขา ขณะที่ธุรกิจในมาเลเซียและอินโดนีเซียเขามีเครือข่ายสาขาเยอะ ส่วนจะมีการเข้าซื้อกิจการหรือไม่ คงขึ้นอยู่กับราคา โอกาส และจังหวะที่เหมาะสม” นายสุภัค กล่าว
นายสุภัค กล่าวว่า ที่ผ่านมาทางกรุ๊ปพอใจกับธุรกิจในไทยที่สามารถบริการส่วนต่างดอกเบี้ยได้ดี และสามารถลดสัดส่วนหนี้เสียจาก 10% ลงมาอยู่ที่ 3% แต่สิ่งที่ต้องปรับปรุงคือเรื่องรายได้ค่าธรรมเนียมที่ยังต่ำ โดยธนาคารมีสัดส่วนรายได้ค่าธรรมเนียมอยู่ที่ 20-25% ต่อรายได้รวม และทางกรุ๊ปยังต้องการให้ธนาคารมีสัดส่วนผลตอบแทนต่อผู้ถือหุ้น (ROE) เพิ่มขึ้นเป็น 16% มีสัดส่วนกำไรต่อกำไรรวมของกรุ๊ปเพิ่มขึ้นเป็น 10% ภายใน 2 ปี 
ทั้งนี้ ประเมินว่า ในปีหน้าสินเชื่อของธนาคารน่าจะเติบโตได้ไม่ต่ำกว่า 10% หากเศรษฐกิจไทยเติบโต 4-5% โดยจะเน้นรุกตลาดสินเชื่อที่อยู่อาศัย สินเชื่อไม่มีหลักประกัน การขายประกันผ่านธนาคารและจะเปิดตัวบัตรเครดิตในช่วงปลายปี ด้านสินเชื่อธุรกิจรายใหญ่จะเน้นขยายด้านวาณิชธนกิจ ด้วยการเป็นที่ปรึกษามากกว่าปล่อยสินเชื่อ เนื่องจากบริษัทไทยมีแนวโน้มออกไปลงทุนในยังต่างประเทศและอาเซียนเพิ่มขึ้น โดยคาดว่ารายได้ค่าธรรมเนียมจะเติบโตขึ้น 30-40%
บล.โอเอสเค (ประเทศไทย) รายงานว่า ขณะนี้มีข่าวว่ากลุ่มซีไอเอ็มบี ไทย เสนอตัวต่อกระทรวงการคลังเพื่อซื้อหุ้นธนาคารทหารไทยที่กระทรวงการคลังถืออยู่ 26.12% แต่ได้ต่อรองให้ลดราคาลงมาจากหุ้นละ 3.84 บาท เหลือหุ้นละ 2 บาทเศษ นอกจากนี้ยังมีการเจรจาเพื่อซื้อกิจการบริษัท ทุนภัทร (PHATRA) ด้วย เพราะต้องการความเชี่ยวชาญด้านวาณิชธนกิจและบริษัทที่ปรึกษา